PREDSEDNIK RS Milorad Dodik izjavio je da će Srpska naredne godine ući u proces usvajanja i donošenja novog ustava Srpske. Dodik je naveo da će novi ustav RS biti u skladu sa najsavremenijim dostignućima i praksama složenih zemalja. On je objasnio da će predlog novog ustava biti upućen u parlament, gde će se obezbediti prosta većina za taj akt, nakon toga će biti upućen na ustavni referendum za koji smatra da će dobiti podršku naroda u Srpskoj, a zatim ga vratiti u parlament i proglasiti.

Pravnici smatraju da Srpska treba da dobije novi moderan ustav, a opozicija ideju predsednika RS vidi kao novu političku igru kako bi se prikrila katastrofalna ekonomska odnosno socijalna situacija u RS i poručuju da nije ozbiljno od predsednika RS da najavljuje novi referendum u vreme kada NS RS stopira referendum o pravosuđu BiH!

Krstan Simić, bivši sudija Ustavnog suda BiH, kaže za “Novosti da je američki predsednik Tomas Džeferson još pre dva veka rekao da svaka generacija treba da piše svoj ustav i da treba da odredi pravila po kojima će živeti i urediti svoju zajednicu.

- Definitivno je potrebno da se ozbiljno pristupi ideji predsednika RS Milorada Dodika da se usvoji novi ustav RS. Kroz novi ustav treba definisati vladavinu prava, nezavisno pravosuđe, ekonomsku i socijalnu sigurnost i da se Ustav opredeli prema sadašnjim tokovima, odnosno da se odredi pozicija RS prema BiH, ali i prema putu ka EU - objašnjava Simić.

On dalje kaže da na putu usvajanja novog ustava RS postoji realnost.

- Od kraja rata u BiH je prošlo više od dve decenije i postavlja se pitanje kako uopšte prići promeni Ustava. Za promenu su potrebne dve trećine parlamenta. Dok sam bio poslanik u NS RS, uradili smo Predlog amandmana na Ustav RS da se ukine smrtna kazna i da se Banjaluka proglasi glavnim gradom RS, a što de fakto ona i jeste. Bošnjaci ovo nisu prihvatili. Pitanje je da li je moguće postići konsenzus i svih stranaka sa prefiksom “srpske” s jedne strane, a onda posebno, sa druge, sa bošnjačkim i hrvatskim partijama. Mislim da u ovom trenutku to ne može, a pogotovo pokretanje tog pitanja u izbornoj godini kada se nacionalne tenzije podižu - ističe Simić.

ZAHTEVI Milorad Dodik

SARAJEVO GLAVNI GRAD RS!

PRVI Ustav RS donet je 28. februara 1992. pod imenom Ustav Srpske Republike BiH. Menjan je u više navrata. Tokom proteklih godina Ustav je doživeo brojne revizije u vidu amandmana u vezi sa usklađivanjem sa dejtonskim ustavom BiH i odlukama Ustavnog suda BiH. U Ustavu RS postoje i dalje odredbe da RS ima smrtnu kaznu i da je Sarajevo glavni grad RS!

Miroslav Brčkalo, gensek PDP i poslanik u NS RS, kaže za “Novosti” da predsednik RS Milorad Dodik najavljuje novi ustav i novi referendum u Srpskoj, a u Narodnoj skupštini RS poništava odluku o referendumu o sudu i tužilaštvu BiH.

On dodaje da svi raniji pokušaji izmene ustava RS nisu prošli jer nemaju podršku Bošnjaka i Hrvata.

- Ako je predsednik RS ozbiljan, a u šta opozicija sumnja, tražimo nacrt dokumenta novog ustava RS, pa da vidimo o čemu se radi - kaže Brčkalo.



PITANjE SECESIJE

DODIK je izjavio da će sve učiniti da novi ustav na neki način bude dvokružno usvojen, upravo zbog toga što ima Veće naroda RS kojeg nema u Dejtonskom mirovnom sporazumu, a koje u suštini odbija mnoga akta doneta u NS.

- Ustav nema nameru da u sebi nosi neku vrstu secesije, samim činom donošenja tog ustava, ali će omogućiti da se i time može baviti RS - rekao je Dodik.



